Osiyo va Parosiyo o‘yinlarida qo‘lga kiritilgan yuksak natijalar uchun O‘zbekiston Respublikasi sportchilariga pul mukofotlarini to‘lash tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2006-yil 20-dekabrdagi “Osiyo va Parosiyo o‘yinlari g‘olib va sovrindorlarini taqdirlash to‘g‘risida”gi PF-3832-sonli Farmoniga muvofiq qaror qilamiz:
 1. Osiyo va Parosiyo o‘yinlarida qo‘lga kiritilgan yuksak natijalar uchun O‘zbekiston Respublikasi sportchilariga pul mukofotlarini to‘lash tartibi to‘g‘risidagi nizom tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgach kuchga kiradi.
 Mazkur Nizom O‘zbekiston Respublikasi Prezidentining 2006-yil 20-dekabrdagi “Osiyo va Parosiyo o‘yinlari g‘olib va sovrindorlarini taqdirlash to‘g‘risida”gi PF-3832-sonli Farmoniga muvofiq Osiyo va Parosiyo o‘yinlarida oltin, kumush va bronza medalini olgan O‘zbekiston Respublikasi sportchilariga pul mukofotlarini to‘lash tartibini belgilaydi.
 1. Osiyo va Parosiyo o‘yinlarida oltin, kumush va bronza medal olgan O‘zbekiston Respublikasi sportchilari quyidagi miqdorlarda bir yo‘la to‘lanadigan pul mukofoti bilan taqdirlanadilar:
 oltin medal — 5000 AQSh dollari;
 kumush medal — 3000 AQSh dollari;
 bronza medal — 2000 AQSh dollari.
 2. Osiyo va Parosiyo o‘yinlarida oltin, kumush va bronza medal olgan O‘zbekiston Respublikasi sportchilariga bir yo‘la to‘lanadigan pul mukofotlarini berish bilan bog‘liq xarajatlar davlat budjetidan amalga oshiriladi.
 3. Ko‘rsatilgan xarajatlarni moliyalashtirish uchun zarur bo‘lgan mablag‘lar O‘zbekiston Respublikasi Moliya vazirligi tomonidan navbatdagi moliyaviy yil uchun Davlat budjeti xarajatlarini tasdiqlashda ko‘zda tutiladi.
 4. Budjet mablag‘larini ajratish, ularni erkin muomaladagi valyutaga ayirboshlash va biryo‘la to‘lanadigan pul mukofotlarini to‘lash O‘zbekiston Respublikasi Prezidentining farmoyishi asosida amalga oshiriladi.
 5. O‘zbekiston Respublikasi Moliya vazirligi Madaniyat va sport ishlari vazirligiga banklararo savdo sessiyasidan valyuta mablag‘lari xarid qilishi uchun milliy valyutada mablag‘ o‘tkazadi. 
 Madaniyat va sport ishlari vazirligi milliy valyutada ajratilgan mablag‘ni erkin muomaladagi valyuta xarid qilish uchun o‘rnatilgan tartibda vakolatli bankka o‘tkazib beradi.
 6. Vakolatli bank banklararo savdo sessiyasida valyuta mablag‘larini xarid qiladi va Osiyo va Parosiyo o‘yinlarida oltin, kumush va bronza medal olgan O‘zbekiston Respublikasi sportchilarining depozit valyuta hisob raqamlariga muvofiq ravishda o‘tkazib beradi.
 7. Osiyo va Parosiyo o‘yinlarida oltin, kumush va bronza medalini olgan O‘zbekiston Respublikasi sportchilarini kelgusida taqdirlash uchun vakolatli bank Madaniyat va sport ishlari vazirligiga o‘rnatilgan tartibda omonat daftarchalarini taqdim qiladi. 
 8. Ushbu Nizom O‘zbekiston Respublikasi Tashqi iqtisodiy faoliyat milliy banki bilan kelishilgan.